Jánoš, Vladimír, poslanec NR SR (2014-05-28):
Ďakujem pekne. Vážená pani podpredsedníčka, milé dámy, vážení páni, dovoľte mi, aby som predniesol dôvodovú správu k návrhu, ktorým sa mení a dopĺňa zákon č. 282/2002 Z. z., ktorým sa upravujú niektoré podmienky držania psov v znení zákona č. 102/2010 Z. z. Návrh zákona predkladáme z dôvodu akútnej potreby riešenia nárastu nebezpečných útokov psov, ktoré mali za následok vážne ublíženie na zdraví, alebo dokonca i smrť ľudí. Iba na ilustráciu uvádzam niekoľko príkladov nebezpečných útokov psov na ľudí, ktoré sa udiali v ostatnom období a ktoré mali za následok vážne poškodenie zdravia ľudí a dokonca v niektorých prípadoch, ako som spomenul, bohužiaľ, i smrť. August 2012. Útok psa na fotografa na brehu jazera Košariská. Výsledkom boli ťažké poranenia dotyčnej osoby. August 2012. Útok psa na ženu vo Veľkom Krtíši s následkom smrti. Október 2013. Útok psa na 8-ročného chlapca v Leopoldove s následkami vážnych zranení na tvári a temene hlavy. Podobný prípad sa stal, dámy a páni, v danom čase aj v Malženiciach v okrese Trnava, kde pes dohrýzol iba 6-ročného chlapca s následkami zranení na zdraví chlapca, mal strhnutú kožu na niektorých častiach tela. Január 2014. Útok psa na dve ženy v obci Rybník v okrese Levice, kde majiteľka psa 95-ročná žena bola psom pohryzená do krku, následkom čoho zomrela a 73-ročná žena, tejto žene pes odhryzol ruku a poranil, odhryzol prst na ruke a druhú ruku vážne poranil. Vážené pani poslankyne, vážení páni poslanci, z tohto výpočtu útokov psov na ľudí za posledné obdobie je zrejmé, že túto problematiku nie je možné podceňovať. Naopak, treba jej venovať náležitú pozornosť a snažiť sa ju i legislatívne riešiť, aby sa podobné prípady útokov psov na ľudí, ale aj na iné spoločenské alebo hospodárske zvery obmedzovali na minimum. Nechcem tým povedať, že úplne vylúčili, pretože žiadny zákon nedokáže zabrániť úplnému vylúčeniu takýchto útokov. Cieľom predloženého návrhu zákona je preto najmä riešiť problematiku držania len nebezpečných psov, t. j. psov, ktoré už v minulosti zaútočili na človeka, pri ktorých je oprávnený predpoklad zvýšeného rizika útoku na človeka alebo zviera a rizika vážneho poškodenia zdravia či ohrozenia života človeka a prevenciu takýchto spomenutých útokov. Návrhom zákona sa preto sprísňuje držanie nebezpečných psov, ktoré z dôvodu svojho doterajšieho správania môžu pri útoku na človeka alebo zviera ohroziť vážnym spôsobom jeho zdravie alebo dokonca aj život. Pre držiteľov nebezpečných psov návrh zákona zavádza sprísnené podmienky chovu, držania a vodenia takéhoto psa. Odborné činnosti súvisiace s plnením týchto podmienok budú zabezpečovať odborníci a organizácie z oblasti kynológie, ktoré výkonom týchto činností poverí Ministerstvo pôdohospodárstva a rozvoja vidieka Slovenskej republiky. Návrhom zákona sa z dôvodu potreby vynúti dodržiavanie povinností, podľa tohto zákona upravujú skutkové podstaty nových priestupkov spočívajúce v porušení povinností súvisiacich so sprísnením držania chovu a vodenia nebezpečných psov. Tiež sa z dôvodu potreby účinného vynucovania dodržiavania povinností a podmienok uložených týmto zákonom zvyšujú pokuty ukladané za spomenuté priestupky. Do návrhu zákona sa vkladá splnomocňovacie ustanovenie pre ministerstvo na vydanie vyhlášky, ktorou upraví obsah a rozsah kynologického školenia na ovládanie nebezpečného psa a ktorou sa upravia kritériá posúdenia a schválenia priestoru, v ktorom sa držia nebezpečné psy, najmä zabezpečenie tohto priestoru proti prípadnému úniku takéhoto nebezpečného psa. Návrh zákona nebude mať vplyv na podnikateľské prostredie, ani na sociálne vplyvy, ani vplyv na životné prostredie. Predpokladá sa pozitívny vplyv na rozpočet verejnej správy a na informatizáciu spoločnosti. Predpokladá sa pozitívny vplyv na rozpočty obcí z dôvodu zvýšenia pokút ukladaných za priestupky a z dôvodu zavedenia nových skutkových podstát priestupkov. V súčasnosti však nie je možné kvantifikovať výšku pokút ukladaných v budúcnosti za priestupky podľa tohto návrhu zákona, keďže nie je možné odhadnúť počet a rozsah porušovania povinností a nie je k dispozícii ani štatistika porušovania povinností a ukladania pokút podľa platného, súčasného platného zákona. Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. Navrhuje sa stanoviť účinnosť zákona na 1. september 2014. Vážené pani poslankyne, vážení páni poslanci, vážení kolegovia, dovolím si vás požiadať o prerokovanie tohto zákona a o posunutie do druhého čítania. Veľmi pekne ďakujem za slovo.